钦定古今图书集成/方舆汇编/职方典/第1216卷 > 《善化县条议》前人
## 钦定古今图书集成/方舆汇编/职方典/第1216卷 > 《善化县条议》前人

按：善化幅𢄙素狭，与长沙同属附郭，其长邑粮石四
万八千，而善邑粮石止二万四千，是长倍于善而善
半于长也。谚云：“民出于土，照粮摊派”，夫马搭应等项，
轻重易明。往例十分之中，长六善四，已为不均。迩因
五方逐末之民，以贸易之便多居善治，遂致夫徭、搭
应、善化反逾于长，乡城更替之烦，殆无宁日，能保无
去此适彼乎？至四乡额设里甲兵燹，灾荒之馀，村不
数家，家不数丁，供差业农，分身无术，故田之成山者
既多，而成河者亦不少。业有田无主，虽壮丁力耕，自
治不给，舍己芸人，势难庖代，土满之患，目击者所心
伤也。兹奉清丈，其他县里民将荆棘崩塌之田粮，预
词上控，俱蒙恩准，达部题请。惟善民孱懦，竟坐以待
毙，无上闻者。不识此成山成河无主之荒田，能令五
丁开挖乎？此成山成河无主之荒粮，抑令木石赔补
乎？恐召垦乏人，代赔无策，惟有东迯西窜，偷生旦夕
耳。其荒者固荒，而熟者亦转而为荒，此必至之势也。
窃考明初，洪武，清丈善化秋粮三万九百有奇，递至
嘉靖，清丈秋粮二万四千有奇，丈数更而粮渐减。得
非陵谷变迁、沧桑改换，昔时当事愍穷民赔累之苦，
难执一成之数乎？所恃神君垂怜孑遗之残黎、亲见
穷乡之凋敝，极力上请，俾得如各县事例，开报荆棘
崩塌之田粮，暂缓有田无主之开垦及在城在乡夫
徭搭应之杂派，察粮多少，差分轻重。尤望上台矜恤。
此方疲民，附郭繁难，立甦积困，庶善邑有起色也。特
抱杞忧，用抒末议云。